વર્ગખંડમાં હાજરી પુરાવતી વખતે વિદ્યાર્થીઓ 'યસ સર' કે 'યસ ટીચર' બોલતા હોય છે, પરંતુ મધ્ય પ્રદેશ સરકાર આ નિયમમાં પરિવર્તન લાવવા જઇ રહી છે. મધ્ય પ્રદેશના શિક્ષા મંત્રી કુંવર વિજય શાહે એક નવો અને વિવાદિત નિયમ લાગુ કર્યો છે. આ નવા નિયમ હેઠળ હવે સરકારે શાળાઓમાં વિદ્યાર્થીઓએ હાજરી પુરાવતી વખતે 'જય હિંદ' બોલવાનું રહેશે. સરકારી શાળાઓમાં આ નિયમનું કડકાઇ પૂર્વક પાલન કરવાનું કહેવામાં આવ્યું છે. આથી હાજરી પુરાવતી વખતે વિદ્યાર્થીઓએ 'જય હિંદ' બોલવું ફરજિયાત છે. આ નિયમની શરૂઆત સતના જિલ્લાથી કરવામાં આવશે. વિજય શાહે કહ્યું કે, સતનામાં જો આ પ્રયોગ સફળ રહ્યો તો મુખ્યમંત્રી શિવરાજ સિંહ ચૌહાણની અનુમતિથી સમગ્ર પ્રદેશમાં આ નિયમ લાગુ કરવામાં આવશે.